Brussell, it-3 ta' Ġunju 2008 L-UE ttejjeb il-viżibbiltà tan-numru Ewropew ta' l- emerġenza 112 qabel il-vaganzi tas-sajf Il-Kummissjoni Ewropea llum żiedet l-isforzi tagħha biex tippromwovi l-użu fl- UE tan-numru ta' l-emerġenza Ewropew bla ħlas, il-112. Mil-lum, il-websajt il- ġdida ec.europa.eu/112 ser turi liċ-ċittadini kif jużaw il-112 u x'għandhom jistennew minnu, speċjalment meta jivjaġġaw fl-UE. Turi wkoll kif il-112 jaħdem f'kull Stat Membru: kemm it-telefonati jiġu indirizzati fil-pront u liema lingwi jintużaw mill-operaturi. "Il-miljuni ta' ċittadini ta' l-UE li sejrin vaganza dan is-sajf għandhom bżonn jiftakru numru ta' l-emerġenza wieħed biss: 112," qalet il-Kummissarju ta' l-UE tat- Telekomunikazzjoni Viviane Reding. "Waqt li l-112 issa huwa disponibbli fil-UE kollha għajr f'pajjiż wieħed, inħeġġeġ lill-Istati Membri biex jaħdmu ħalli l-112 isir aktar magħruf u jkun iktar effiċjenti. Iċ-ċittadini kollha ta' l-UE għandhom ikunu jafu li jistgħu jċemplu 112 għal servizzi ta' l-emerġenza. Inħeġġeġ l-aktar lil dawk l-Istati Membri li għadhom ma daħħlux sistema li tindika l-post minn fejn saret it-telefonata, li tgħin lis- servizzi ta' l-emerġenza jsibu lill-vittmi ta' l-inċidenti, biex jagħmlu hekk għat-telefonati 112 kollha mill-iktar fis possibbli. Qiegħda wkoll inserraħ fuq azzjoni rapida mill- awtoritajiet Bulgari biex sa fl-aħħar jibdew iħaddmu l-112 mal-pajjiż kollu." Fi Frar ta' din is-sena, il-Kummissjoni talbet lill-awtoritajiet nazzjonali biex iżidu l- għarfien pubbliku dwar il-112, wara li stħarriġ wera li 22% biss taċ-ċittadini ta' l-UE jafu li f'emerġenza jistgħu jċemplu 112 fl-Ewropa kollha. Il-Kummissjoni llum varat il-websajt 112 sabiex tinforma liċ-ċittadini li l-112 ser ikun qed jaħdem fl-Istati Membri sal-vaganzi tas-sajf. Abbażi ta' l-informazzjoni mogħtija mill-Istati Membri, il-websajt tqabbel il-prestazzjoni ta' l-awtoritajiet nazzjonali fl- implimentazzjoni tar-regoli ta' l-UE għall-112 u tenfasizza l-aħjar prassi: − Ġestjoni tat-telefonati rapida: L-Istati Membri rrapurtaw dwar il-ħinijiet ta' rispons għat-telefonati 112 ladarba sseħħ il-konnessjoni. Mill-inqas 97% tat- telefonati 112 jitwieġbu f'mhux iktar minn 20 sekonda fir-Repubblika Ċeka, Spanja u r-Renju Unit, u mill-inqas 71% f'mhux iktar minn 10 sekondi fl-Olanda u l-Finlandja. − 17-il pajjiż irrapporta dwar il-kapaċità tiegħu li jwieġeb telefonati 112 b'lingwi barranin ta' l-UE: Iċ-ċentri tat-telefonati ta' l-emerġenza 112 normalment jistgħu iwieġbu telefonati bl-Ingliż f'16-il pajjiż (l-Awstrija, il-Bulgarija, ir-Repubblika Ċeka, id-Denimarka, il-Ġermanja, l-Estonja, il-Finlandja, Franza, l-Ungerija, il-Greċja, il- Litwanja, Malta, l-Olanda, is-Slovenja, Spanja u l-Iżvezja). 7 pajjiżi qalu li ċ-ċentri tagħhom jistgħu jwieġbu bil-lingwa ta' Stat Membru ġar (il-Bulgarija, il-Ġermanja, l-Estonja, Spanja, il-Litwanja, l-Ungerija u s-Slovenja). Ħafna pajjiżi għandhom arranġamenti speċjali li jippermettu liċ-ċentri tat-telefonati li jwieġbu b'lingwi barranin, bħal li jibagħtuhom f'ċentri tat-telefonati oħrajn bi staff kompetenti disponibbli (ir-Repubblika Ċeka, il-Greċja, is-Slovenja u Spanja) jew lil servizzi ta' l-interpretazzjoni (il-Finlandja, Franza, l-Olanda, is-Slovenja, Spanja, l-Iżvezja u r- Renju Unit). − It-tkattir ta' l-għarfien: 4 pajjiżi xandru programmi televiżivi li jippromwovu l-112 (Ċipru, ir-Repubblika Ċeka, il-Latvja u l-Iżvezja). Il-Finlandja u r-Rumanija qed jiċċelebraw il-jum ta' l-112 fil-11 ta' Frar ta' kull sena (IP/08/198). Għodod utli oħrajn jinkludu s-sinjali fit-toroq (l-Awstrija u l-Ungerija), fuljetti fil-punti ta' ħlas għall-użu tat-toroq (Spanja) u roaming bl-SMS għal dawk li jużaw il-mowbajl (l- Ungerija). Il-websajt 112 tindika wkoll xi difetti: − L-112 għadu mhux imħaddem fil-Bulgarija kollha, u proċedura ta' ksur għadha pendenti. Waqt li huwa rrappurtat li l-112 jaħdem fir-reġjun ta' Sofija, għadu ma jistax jintuża mal-pajjiż kollu. − In-nuqqas ta' sistema li tindika l-post minn saru t-telefonati 112 bil- mowbajl: 6 pajjiżi (l-Italja, il-Litwanja, l-Olanda, il-Polonja, ir-Rumanija u s- Slovakkja) bħal issa huma soġġetti għal proċeduri ta' l-UE dwar ksur. − 9 pajjiżi ma pprovdewx informazzjoni dwar il-ħinijiet li jdumu biex jirrispondu t-telefonati 112 wara li sseħħ il-konnessjoni: Il-Belġju, Franza, l-Italja, Ċipru, il- Lussemburgu, Malta, il-Polonja, ir-Rumanija u s-Slovakkja. − 10 pajjiżi ma pprovdewx informazzjoni dwar il-kapaċità taċ-ċentri nazzjonali 112 ta' l-emerġenza li jwieġbu telefonati b'ta' l-anqas lingwa waħda ta' l- UE li mhix il-lingwa nazzjonali jew uffiċjali tagħhom: Il-Belgju, l-Irlanda, l- Italja, Ċipru, il-Latvja, il-Lussemburgu, il-Polonja, il-Portugall, ir-Rumanija u s- Slovakkja. L-isfond In-numru Ewropew ta' l-emerġenza 112 ġie introdott fl-1991 biex jipprovdi, flimkien man-numri nazzjonali ta' l-emerġenza, numru wieħed għat-telefonati ta' l-emerġenza fl-Istati Membri kollha ħalli s-servizzi ta' l-emerġenza jsiru aktar aċċessibbli, l-aktar għall-vjaġġaturi. Mill-1998, ir-regoli ta' l-UE jeżiġu li l-Istati Membri jiżguraw li l-utenti tat-telefonijiet fissi u tal-mowbajls jistgħu jċemplu 112 bla ħlas. Mill-2003, l-operaturi tat-telekomunikazzjonijiet għandhom jipprovdu l-informazzjoni dwar il-post minn fejn saret it-telefonata lis-servizzi ta' l-emerġenza biex ikunu jistgħu jsibu lill-vittmi ta' l- inċidenti bla dewmien. L-Istati Membri ta' l-UE għandhom ukoll iżidu l-għarfien taċ- ċittadini tagħhom dwar l-112. Biex tiżgura l-implimentazzjoni effettiva tal-112, il-Kummissjoni sa issa fetħet 16-il proċedura ta' ksur kontra 15-il pajjiż minħabba nuqqas ta' tħaddim tal-112 jew ta' sistema li tindika l-post minn fejn saret it-telefonata. 9 minn dawn ingħalqu wara li ttieħdu miżuri korrettivi. Il-kummissarju Reding u Diana Wallis, Viċi president tal-Parlament Ewropew, illum fis-14.00 ser jiftħu Esibizzjoni dwar il-112 fil-bini Berlaymont tal-Kummissjoni. Għal aktar tagħrif: L-inizjattivi tal-Parlament Ewropew dwar il-112: